Njebjelčicy (JK/SN). Po tym zo Serbske Nowiny w swojim wudaću z 30. měrca wo tym rozprawjachu, zo njejsu Njebjelčanscy gmejnscy radźićeljo na minjenym posedźenju přihłosowali, so ze swójskim podźělom na projekće k njewotwisnemu zastaranju z energiju wobdźělić, su tola hišće rozrisanje na dobro gmejny našli. Kaž wjesnjanosta Tomaš Čornak (CDU) našemu wječornikej zdźěli, je so Fraunhoferski institut jako jedyn z wobdźělenych na projekće, zwólniwy wuprajił stajić próstwu wo spěchowanje skutkowneje studije.
We wobłuku widejoweje konferency su hišće raz modality projekta a studije wobrěčeli a so na to dojednali, projekt z wočow njepušćić. Dokelž dyrbješe spěchowanska próstwa hač do 30. měrca na wotpowědnym městnje być, zo bychu ju schwalili, su dźeń do toho dołho sedźeli a próstwu sformulowali, Čornak informuje. Skónčnje ju dypkownje zapodachu, a tak je projekt hišće móžny.
szl_Latn szl_Latn